РЕГЛАМЕНТ (ЕС) № 1004/2013 НА КОМИСИЯТА
от 15 октомври 2013 година
за изменение на приложения II и III към Регламент (ЕО) № 396/2005 на Европейския парламент и на Съвета относно максимално допустимите граници на остатъчни вещества от 8-хидроксихинолин, ципроконазол, ципродинил, флуопирам, никотин, пендиметалин, пентиопирад и трифлоксистробин във и върху определени продукти
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,
като има предвид, че:
(1)
Максимално допустимите граници на остатъчни вещества (МДГОВ) за пендиметалин и трифлоксистробин са установени в приложение II и част Б от приложение III към Регламент (ЕО) № 396/2005. МДГОВ за ципроконазол, ципродинил, флуопирам, никотин и пентиопирад са установени в част А от приложение III към Регламент (ЕО) № 396/2005. За 8-хидроксихинолин не са определени специфични МДГОВ в приложения II и III, нито веществото е включено в приложение IV към Регламент (ЕО) № 396/2005, поради което се прилага стойността по подразбиране - 0,01 mg/kg.
(2)
В рамките на процедура по даване на разрешение за използването на продукт за растителна защита, който съдържа активното вещество 8-хидроксихинолин, върху домати, бе подадено заявление съгласно член 6, параграф 1 от Регламент (ЕО) № 396/2005 за изменение на съществуващите МДГОВ.
(3)
По отношение на ципроконазол такова заявление бе подадено за използването му при синапено семе и семе от камелина. По отношение на ципродинил такова заявление бе подадено за използването му при репички и тиквени растения (с неядивна кора). По отношение на пендиметалин такова заявление бе подадено за използването му върху козя брада, целина с едри глави, фуражни цвекла, репи, целина и билкови настойки (корени). По отношение на трифлоксистробин такова заявление бе подадено за използването му при фасул с шушулки.
(4)
В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.
(5)
Европейският орган за безопасност на храните („Органът“) направи оценка на заявленията и докладите за оценка, като обърна специално внимание на рисковете за потребителите, а където е целесъобразно - за животните, и даде обосновани становища относно предложените МДГОВ (2). Той препрати тези становища на Комисията и на държавите членки и ги направи обществено достояние.
(6)
В обоснованите си становища Органът заключи, че по отношение на използването на ципроконазол върху синапено семе и семе от камелина предоставените данни са достатъчни за определянето на нови МДГОВ за употреба само в северната част на ЕС. По отношение на използването на пендиметалин върху целина с едри глави, фуражни цвекла, репи и целина Органът стигна до заключението, че представените данни са недостатъчни за определяне на нови МДГОВ.
(7)
По отношение на всички останали заявления Органът достигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед на безопасността на потребителите въз основа на оценка на експозицията на потребителите за 27 конкретни европейски групи потребители. Той взе предвид най-актуалната информация за токсикологичните свойства на веществата. Нито дългосрочната експозиция на посочените вещества чрез консумация на всички хранителни продукти, които биха могли да съдържат тези вещества, нито краткосрочната експозиция, дължаща се на висока консумация на съответните култури и продукти, показаха, че има риск от превишаване на допустимата дневна доза (ДДД) или на острата референтна доза (ОРД).
(8)
По отношение на пентиопирад заявителят представи допълнителни данни в потвърждение, че метаболизмът при пентиопирад в генетично модифицираната култура е съпоставим с този при конвенционалния му аналог. Необходими са по-високи МДГОВ, за да се избегнат пречките пред търговията при вноса на слънчогледово семе, рапично семе, соеви зърна и памуково семе. Поради това следва да се установят нови МДГОВ за тези продукти в част А от приложение III към Регламент (ЕО) № 396/2005.
(9)
По отношение на флуопирам, с Регламент (ЕС) № 270/2012 (3) са определени временни МДГОВ за няколко продукта - до 31 декември 2013 г., до представянето на допълнителни данни за остатъчните вещества. На 17 декември 2012 г. тези данни бяха предоставени на Германия, която е оценяващата държава членка за това вещество. С цел да се предостави необходимото време на оценяващата държава членка да направи оценка на данните и да изготви доклад за оценка, на Органа - да оцени доклада, и на Комисията - да вземе своето решение, е целесъобразно да се удължи валидността на посочените МДГОВ до две години от публикуването на настоящия регламент.
(10)
По отношение на никотин с Регламент (ЕС) № 812/2011 (4) са определени временни МДГОВ за чая, билковите настойки, подправките, шипките и пресните подправки - до 14 август 2013 г., до представянето и оценката на новите данни и информацията за естественото наличие или образуване на никотин в съответните продукти. Комисията беше уведомена за научноизследователски проект, който се осъществява с цел проучване на източниците на никотин в резултат от тези култури. Предвид очакваната продължителност на проучването и за да се предостави необходимото време на Комисията да вземе своето решение, е целесъобразно да се удължи валидността на посочените МДГОВ до три години от публикуването на настоящия регламент.
(11)
Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на съответните изисквания на член 14, параграф 2 от Регламент (ЕО) № 396/2005.
(12)
Поради това Регламент (ЕО) № 396/2005 следва да бъде съответно изменен.
(13)
В интерес на правната сигурност разпоредбите по отношение на никотин следва да се прилагат от 15 август 2013 г.
(14)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложения II и III към Регламент (ЕО) № 396/2005 се изменят в съответствие с приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Въпреки това той се прилага от 15 август 2013 г. за никотин в шипки с кодов номер 0154050, пресни билки с кодов номер 0256000, чай с кодов номер 0610000, билкови настойки с кодов номер 0630000 и подправки с кодов номер 0800000.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 15 октомври 2013 година.